টাঙ্গাইল দক্ষিণ উপনির্বাচন, ১৯৪৯

জানুয়ারি ১৯৪৮ সালে আয়োজিত পূর্ববঙ্গ আইনসভার টাঙ্গাইল দক্ষিণ আসনের উপনির্বাচন বাতিল ঘোষণার পর একই আসনের জন্য ২৬ এপ্রিল ১৯৪৯ সালে আরেকটি উপনির্বাচন আয়োজিত হয় যেখানে স্বতন্ত্র প্রার্থী শামসুল হক ক্ষমতাসীন পাকিস্তান মুসলিম লীগের মনোনীত খুররম খান পন্নীকে পরাজিত করে নির্বাচিত হয়েছিল।

পূর্ববর্তী নির্বাচনের সব প্রার্থীর নির্বাচনে অংশ নেওয়ার উপর ১৯৫০ সাল পর্যন্ত নিষেধাজ্ঞা জারি করা হলেও পরবর্তীতে পূর্ববঙ্গের গভর্নর খুররম খান পন্নীর উপর থেকে নিষেধাজ্ঞা প্রত্যাহার করায় দলীয় কর্মীদের মাঝে অসন্তোষ ছড়িয়ে পড়ে এবং দলের কর্মী শামসুল হক স্বতন্ত্র প্রার্থী হিসেবে এই নির্বাচনে খুররম খান পন্নীর মুখোমুখি হয়েছিলেন। দুর্যোগপূর্ণ আবহাওয়ায় অনুষ্ঠিত এই নির্বাচনে শামসুল হক জয়ী হন, যিনি পরবর্তীতে পাকিস্তান মুসলিম লীগের অন্যান্য কর্মীদের সাথে মিলে পূর্ব পাকিস্তান আওয়ামী মুসলিম লীগ গঠন করেন। ফলাফল প্রকাশের পর করা মামলায় শামসুল হকের নির্বাচনী ইশতেহারে ধুবড়ী কারাগারে বন্দি আবদুল হামিদ খান ভাসানীর স্বাক্ষর নকল করার অভিযোগে ১৯৫০ সালে নির্বাচনটি বাতিল করে দেওয়া হয়। উপনির্বাচনের ফলাফলে ভীত হয়ে প্রাদেশিক সরকার পরবর্তী চার বছর পর্যন্ত ৩৫টি প্রাদেশিক আসন শূন্য রেখেছিল।

 পটভূমি ও মনোনয়ন 
১৯৪৭ সালে ব্রিটিশ শাসিত ভারত বিভাজনের পর ভার‍ত ও পাকিস্তান নামক ব্রিটিশ সাম্রাজ্যের দুটি অধিরাজ্য সৃষ্টি হয়। এরপর আসাম প্রাদেশিক মুসলিম লীগের সভাপতি আবদুল হামিদ খান ভাসানী পাকিস্তানের প্রদেশ পূর্ববঙ্গের ময়মনসিংহ জেলার টাঙ্গাইল মহকুমায় এসে নিবাস গড়েন। ১৯৪৬ সালে বঙ্গীয় আইনসভা নির্বাচনে শিক্ষক ইবরাহীম খাঁ নির্বাচিত হয়েছিলেন। তবে পরবর্তীতে তিনি পূর্ববঙ্গ আইনসভার সদস্যপদ ত্যাগ করলে টাঙ্গাইল দক্ষিণ আসন শূন্য হয়। ১৯৪৮ সালের জানুয়ারিতে শূন্য হওয়া আসনের জন্য আয়োজিত উপনির্বাচনে ভাসানী জিতে পূর্ববঙ্গ আইনসভার সদস্য নির্বাচিত হলেও পরবর্তীতে নির্বাচন সংক্রান্ত কারণে তার সদস্যপদ বাতিল করে দেওয়া হয়। পাশাপাশি আবদুল হামিদ খান ভাসানী সহ উপনির্বাচনে অংশগ্রহণকারী সকল প্রার্থীদের উপর ১৯৫০ সাল পর্যন্ত যেকোনো নির্বাচনে অংশগ্রহণ করা থেকে নিষেধাজ্ঞা দেওয়া হয়। ১৯৪৯ সালে একই আসনে আবার উপনির্বাচনের ঘোষণা দেওয়া হয়। ক্ষমতাসীন পাকিস্তান মুসলিম লীগ এবারের উপনির্বাচনে আগের প্রার্থী খুররম খান পন্নীকে মনোনয়ন দেয় যার উপর ১৯৫০ সাল পর্যন্ত সরকারি নিষেধাজ্ঞা ছিল। তখন পূর্ববঙ্গের গভর্নর ফ্র্যাডেরিক চালমার্স‌ বোর্ন‌ শুধু তার উপর থেকে নিষেধাজ্ঞা প্রত্যাহার করে নেয়, যার ফলে তিনি উপনির্বাচনে অংশগ্রহণের বৈধতা ফিরে পান। সরকারের এই কাজের ফলে দলটির প্রাদেশিক শাখার কর্মীদের মাঝে অসন্তোষ ছড়িয়ে পড়ে। অন্যদিকে উপনির্বাচনে খুররম খান পন্নীর বিরুদ্ধে তার দলের এক কর্মী শামসুল হক স্বতন্ত্রভাবে প্রতিদ্বন্দ্বিতা করার ঘোষণা দেন।

 প্রচারণা 
শামসুল হকের উপনির্বাচনে প্রতিদ্বন্দ্বিতা করার ঘোষণার প্রতিক্রিয়ায় পাকিস্তান মুসলিম লীগ নেতৃত্বাধীন প্রাদেশিক সরকারের বিপক্ষ শক্তির অনেক ব্যক্তিত্ব শামসুল হককে সাহায্য করেন। উপনির্বাচনে তার সমর্থকরা নির্বাচনী প্রচারণার উদ্দেশ্যে ১,৩০০ টাকা সংগ্রহ করেছিলেন। শামসুল হকের প্রচারণায় নির্বাচনী অঞ্চলের শিক্ষাপ্রতিষ্ঠান ও সরকারি সা’দত কলেজের শিক্ষার্থীরা অংশগ্রহণ করে। পাশাপাশি খুররম খান পন্নীর স্ত্রী শামসুল হকের পক্ষ হয়ে এলাকাবাসীর নিকট তার স্বামীকে ভোট না দেওয়ার দাবি সম্বলিত একটি ইশতেহার প্রকাশ করে। খুররম খান পন্নীর পক্ষে তার দলের প্রাদেশিক শাখার সভাপতি মোহাম্মদ আকরম খাঁ, প্রাদেশিক শাখার সাধারণ সম্পাদক ইউসুফ আলী চৌধুরী ও প্রদেশের মুখ্যমন্ত্রী নুরুল আমিন একটি লিখিত প্রচারমূলক আবেদন প্রকাশ করেছিল। সাথে পূর্ববঙ্গ মুসলিম লীগের সভাপতি মোহাম্মদ আকরম খাঁর মালিকানাধীন দৈনিক আজাদ সংবাদপত্রে সম্পাদক আবুল কালাম শামসুদ্দীন রচিত উপনির্বাচন সম্পর্কিত একটি সম্পাদকীয় প্রকাশিত হয় যেখানে নিজের দলের প্রার্থীর বিরুদ্ধে দাঁড়ানোর জন্য শামসুল হকের বিরুদ্ধে দলীয় শৃঙ্খলা ভঙ্গের অভিযোগ করা হয়। উপনির্বাচন চলাকালে শামসুল হকের এক সমর্থক ভারতের আসাম রাজ্যের ধুবড়ী কারাগারে গিয়ে বন্দী আবদুল হামিদ খান ভাসানীর সাথে দেখা করে শামসুল হকের নির্বাচনী ইশতেহারে তার স্বাক্ষর নিয়ে আসে যা প্রচারণার উদ্দেশ্যে ছাপানো ও বিলি করা হলেও পরে সেগুলো প্রচার বন্ধ করে ইশতেহারের সবগুলো কপি বিনষ্ট করা হয়।

 ফলাফল ও প্রতিক্রিয়া 
উপনির্বাচনে শামসুল হক নির্বাচিত হয়েছিলেন। জানা গিয়েছিল যে দুর্যোগপূর্ণ আবহাওয়ার কারণে ভোটকেন্দ্রে অল্প সংখ্যক ভোটার যেতে পেরেছিলেন। ২ মে ১৯৪৯ সালে প্রকাশিত দৈনিক আজাদ উল্লেখ করেছিল যে "অল্প সংখ্যক ভোটের ব্যবধানে" শামসুল হক খুররম খান পন্নীকে হারিয়েছিলেন। তবে বামপন্থী রাজনীতিবিদ ও ইতিহাসবিদ বদরুদ্দীন উমরের মতে শামসুল হক বিপুল ভোটে জয়ী হয়েছিলেন এবং দৈনিক আজাদ উপনির্বাচনে শামসুল হকের জয়কে অবমূল্যায়নের চেষ্টা করেছিল। উপনির্বাচন জেতার খুশিতে ৮ মে ১৯৪৯ সালে প্রাদেশিক রাজধানী ঢাকার ভিক্টোরিয়া পার্কে দলীয় কর্মীদের একাংশ শামসুল হককে অনুষ্ঠিত জনসভায় সংবর্ধনা প্রদান করে। উপনির্বাচনের ফলাফলের প্রতিক্রিয়ায় পাকিস্তান দেশীয় রাজ্য মুসলিম লীগের সভাপতি মনজুর আলম গণপরিষদ, প্রাদেশিক আইনসভা ও দলের জন্য নতুন নির্বাচন আয়োজনের দাবি করার পাশাপাশি বলেছিলেন, "পূর্ববঙ্গের একটি উপনির্বাচনে মুসলিম লীগ প্রার্থীর পরাজয় খুবই অর্থপূর্ণ। মুসলিম লীগ যে আর সকল মুসলমানের প্রতিনিধিত্ব করেনা এই নির্বাচনই তা প্রমাণ করেছে"। অন্যদিকে পাকিস্তান মুসলিম লীগের সভাপতি চৌধুরী খালিকুজ্জামান উপনির্বাচনের ফলাফলের প্রতিক্রিয়ায় দাবি করেন যে তার দল জনগণের আস্থা হারায়নি বরং একদলীয় শাসন সত্ত্বেও তার দল এখনো জনসাধারণের প্রতিনিধিত্বকারী হিসেবে আছে।

 উত্তরপ্রভাব 
নির্বাচনী প্রচারণার সময় বিলি করা আবদুল হামিদ খান ভাসানীর স্বাক্ষর যুক্ত ইশতেহারের কপি সরকারের কাছে পৌঁছে গিয়েছিল। ফলাফল প্রকাশের পর সরকারের পক্ষ থেকে উপনির্বাচন বাতিল করার মামলা করা হয়। যেহেতু ইশতেহারে কারাগার কর্তৃপক্ষের অনুমোদন ছিল না সেহেতু বাদীপক্ষ আবদুল হামিদ খান ভাসানীর স্বাক্ষরকে জাল দাবি করেছিল। মামলার জন্য ৩ সদস্য বিশিষ্ট একটি ট্রাইবুনাল গঠন করা এবং এই ট্রাইবুনাল মামলা নিষ্পত্তি না হওয়া পর্যন্ত শামসুল হককে সদস্যপদ দেওয়া থেকে বিরত রাখার নির্দেশ দেয়। পরবর্তীতে শামসুল হকের পক্ষে মামলায় লড়তে নিখিল পাকিস্তান আওয়ামী লীগের আহ্বায়ক হোসেন শহীদ সোহরাওয়ার্দী ঢাকায় আসেন। ১৯৫০ সালে আদালত উপনির্বাচন বাতিল ঘোষণা করে। উপনির্বাচনের ফলাফলে ভীত হয়ে পূর্ববঙ্গ সরকার ১৯৫৪ সাল পর্যন্ত প্রদেশের ৩৫টি শূন্য আসনের জন্য উপনির্বাচনের আয়োজন করা থেকে বিরত ছিল। উপনির্বাচনে অভাবনীয় জয় প্রাদেশিক মুসলিম লীগের তৃণমূল কর্মীদের উদ্বুদ্ধ করে, যার ফলে উপনির্বাচন বাতিল করার পূর্বেই ২৩ জুন ১৯৪৯ সালে শামসুল হকের সাথে পূর্ববঙ্গ মুসলিম লীগের আরও কিছু কর্মী মিলে পূর্ব পাকিস্তান আওয়ামী মুসলিম লীগ (পরবর্তীতে পূর্ব পাকিস্তান আওয়ামী লীগ) গড়ে তুলে। ১৯৫৪ সালের প্রাদেশিক নির্বাচনে অংশগ্রহণের উদ্দেশ্যে ৪ ডিসেম্বর ১৯৫৩ সালে আওয়ামী লীগ, কৃষক শ্রমিক পার্টি, নেজামে ইসলাম পার্টি ও গণতন্ত্রী দল মিলে যুক্তফ্রন্ট নামক জোট গঠন করে। যুক্তফ্রন্ট নির্বাচনকে সামনে রেখে একটি ইশতেহার তৈরি করে। ইশতেহারে ২১টি দফা ছিল যার শেষ দফায় যেকোনো প্রাদেশিক আসন শূন্য হওয়ার তিন মাসের মধ্যে উপনির্বাচন আয়োজনের প্রতিশ্রুতি অন্তর্ভুক্ত ছিল।

 তথ্যসূত্র 
টীকা

উদ্ধৃতি

গ্রন্থপঞ্জি

বিষয়শ্রেণী:টাঙ্গাইল জেলা
বিষয়শ্রেণী:১৯৪৯-এ পাকিস্তানে নির্বাচন
বিষয়শ্রেণী:পূর্ব পাকিস্তানে নির্বাচন
বিষয়শ্রেণী:পাকিস্তানে উপনির্বাচন